Betmen Başlayır
Betmen Başlayır (ing. Batman Begins) — 2005-ci ildə "DC Comicsin" uydurma personajı Betmenin komikslərindən uyğunlaşdırılan, rejissoru Kristofer Nolan olduğu, Kristian Beylin Betmen rolunu ifa etdiyi və Maykl Keyn, Liam Nison, Keti Olms, Qari Oldmen, Killian Merfi, Morqan Friman, Tom Uilkinson, Rutqer Auer, Mark Bun Xunior, Ken Vatanabenin rol aldığı ABŞ superqəhrəman filmi. Yeni çəkilən seriyanın ilk filmi Brüs Ueynin yarasadan qorxusu, ailəsinin vəfatı və Betmenə çevrilməsindən bəhs edir. Filmin hekayəsi klassik Betmendən: "Betmen: Birinci il" və "Betmen: Uzun Hellovin" romanlarından ilhamlanmışdır. 1997-ci ildə nümayiş etdirilən "Betmen və Robin" filmindən sonra, bir çox davam filmlər gündəmə gəldi. Kristofer Nolan və Devid Qoyer film üçün çəkilişlərə 2003-cü ildən başladı. Ssenaristlər təməlində humanizm və realizm dayanan daha qaranlıq və real bir hekayəni hədəf aldı. Məqsəd, tamaşaçının Betmen və Brüs Ueynə əhəmiyyət verməsi idi. Çikaqo və İngiltərədə çəkilişləri baş tutan filmdə, kompüter dəstəyi yalnız bir qədər istifadə edildi. Film üçün "Batmobile" və "Yarasa" kostyumu yenidən yaradılıb. Film maliyyə və tənqidi baxımdan müvəffəqiyyətli oldu. Film 15 iyun 2005-ci ildə ABŞ və Kanadada 3,858 kinoteatrda nümayiş etdirildi. Film ilk həftəsində 48 milyon Amerikan dolları qazandı. Film nümayişdən çıxdıqdan sonra təxminən 370 milyon ABŞ dolları əldə etmişdi. Film haqqında "Rotten Tomatoes" saytında edilən şərhlərin 84%-i müsbət idi. Tənqidçilər "Betmen Başlayır" filminin özündən əvvəl çəkilən Betmen filmlərindən daha qaranlıq olduğu fikrində birləşdi.